C 293/40
SK
Úradný vestník Európskej únie
18.8.2023
8.2.
Viac ako 80 % prípadov infekcie HIV vo východnej Európe v roku 2018 sa týkalo drogovo závislých osôb, väčšinou veľmi mladých a prevažne žien.
Mladé ženy sú postihnuté väčšmi ako muži, a to aj v dôsledku prostitúcie, ktorá je úzko spojená s užívaním drog.
Lokálne epidémie HIV boli zdokumentované aj medzi marginalizovanými skupinami injekčných užívateľov drog v západnej Európe.
8.3.
Medzi väzňami sa v porovnaní s celkovou populáciou vyskytuje vyššia miera užívania drog a škodlivejšie modely konzumácie vrátane parenterálnej konzumácie, vplyvom čoho sú drogovo závislé osoby vo väzení obzvlášť zraniteľné.
8.4.
Drogovo závislé osoby majú slabý prístup k testovaniu a je u nich vyššia pravdepodobnosť neskorého stanovenia diagnózy.
Aj v Taliansku tvorili drogovo závislé osoby testované na HIV nízke percento všetkých miestnych používateľov služieb v oblasti závislostí, pričom v prípade chýbajúcich príznakov súvisiacich s HIV bola tendencia ponúkať testovanie nízka.
8.5.
Prístup užívateľov drog k liečbe je nesporne veľmi nízky, hoci sa v jednotlivých krajinách líši.
Celkovo sa odhaduje, že len 8 % drogovo závislých osôb sa lieči antiretrovírusovou liečbou a že zo všetkých liečených osôb je len 20 % drogovo závislých.
V porovnaní s osobami s HIV v celkovej populácii je u drogovo závislých osôb takisto menšia pravdepodobnosť, že dosiahnu virologickú supresiu.
Je to spôsobené tým, že drogovo závislé osoby vykazujú nižšiu mieru dodržiavania liečby a často s liečbou úplne prestanú.
To vedie k vyššiemu riziku úmrtia na AIDS v populácii HIV pozitívnych drogovo závislých osôb.
8.6.
Ak chceme dosiahnuť cieľ zabezpečiť všeobecný prístup k liečbe HIV v Európe aj mimo nej, sú potrebné programy zamerané na účinnejšie oslovenie drogovo závislých osôb.
9.
Muži, ktorí majú pohlavný styk s mužmi (MSM) 9.1.
Celkovo je u MSM, teda mužov, ktorí majú pohlavný styk s mužmi, riziko nákazy HIV 27-krát vyššie ako v celkovej populácii (6).
Niektoré biologické faktory uľahčujú nákazu vírusom HIV.
Väčšina MSM sa nakazí HIV prostredníctvom nechráneného análneho sexu, ktorý predstavuje v porovnaní s inými sexuálnymi praktikami najrizikovejší spôsob nákazy HIV.
V tejto skupine obyvateľstva môže k vysokému výskytu HIV prispievať aj veľký počet sexuálnych partnerov a rozšírené užívanie rekreačných látok vrátane vnútrožilových drog (ktoré často zahŕňa pohlavný styk, tzv. chemsex).
9.2.
Zvyšujúca sa dostupnosť antiretrovírusovej liečby, ktorá viedla k výraznému poklesu celkového šírenia HIV, nedosahuje medzi MSM rovnaký účinok.
Naopak, v mnohých západných krajinách došlo v posledných rokoch k zvýšeniu prevalencie HIV v tejto populácii (7) a postupne sa zvyšuje aj podiel prípadov, ktoré možno pripísať prenosu medzi MSM.
9.3.
Kondómy pomáhajú predchádzať prenosu HIV a iných sexuálne prenosných infekcií, ale ich používanie nie je také rozšírené vplyvom rôznych prekážok v oblasti kultúry, vzdelania a ponuky, ktoré odrážajú odlišnosť sociálnych kontextov a služieb zdravotnej starostlivosti.
9.4.
V mnohých krajinách a za mnohých individuálnych okolností existujú rôzne prekážky v prístupe k nástrojom prevencie spôsobené stigmatizáciou, homofóbiou a diskrimináciou, ktoré sťažujú prístup k službám zdravotnej starostlivosti a náležitým informáciám.
Existuje mnoho prípadov, keď trestné zákony kriminalizujú osoby, ktoré majú pohlavný styk s osobami rovnakého pohlavia, a nútia ich odísť do ilegality a skrývať svoju sexuálnu orientáciu alebo, čo je ešte horšie, svoju totožnosť.
Dokonca aj tam, kde zákony nie sú otvorene diskriminačné, stigmatizácia a strach odrádzajú ľudí od využívania služieb v oblasti HIV, takže nepoznajú dostupné nástroje na prevenciu infekcie HIV.
9.5.
Stigmatizácia má vplyv aj na prístup k testovaniu a diagnostike.
Mnohí MSM uvádzajú, že sa obávajú odsúdenia zo strany zdravotníckych pracovníkov a testovanie odkladajú, čo často vedie k neskorému stanoveniu diagnózy.
Keďže nevedia o svojom infekčnom stave, nemajú prístup k antiretrovírusovým liekom, ktoré by okrem účinkov na zdravie dotknutých osôb znížili aj riziko prenosu infekcie na ich sexuálnych partnerov.
(6) (7)
Hoci riziko nákazy HIV je u MSM celosvetovo vyššie, miera nákazy sa v jednotlivých geografických oblastiach líši: v Severnej Amerike a západnej Európe predstavujú MSM 50 % všetkých novohlásených prípadov HIV, v Latinskej Amerike 47 % prípadov, vo východnej Európe, Ázii, na Blízkom východe a v severnej Afrike približne 20 % prípadov a v Afrike 12 % prípadov.
V západnej Európe sa počet HIV pozitívnych osôb v populácii MSM v rokoch 2010 až 2014 zvýšil takmer o 20 %.
Medzi mužmi v Taliansku je väčšina nových diagnóz HIV stanovená v populácii MSM.